b"\n_START_ARTICLE_\nFrustraci\xc3\xb3\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nQuan no s'aconsegueix l'objectiu o el desig esperat, les persones se senten frustrades i el resultat \xc3\xa9s un sentiment d'enuig, r\xc3\xa0bia, tristesa... Cada individu ho viu de forma diferent, per\xc3\xb2 tots tenen en com\xc3\xba la sensaci\xc3\xb3 de decepci\xc3\xb3 i des\xc3\xa0nim que produeix el sentiment de frustraci\xc3\xb3._NEWLINE_D'una experi\xc3\xa8ncia frustrant algunes persones surten enfortides perqu\xc3\xa8 han apr\xc3\xa8s i reflexionat sobre l'experi\xc3\xa8ncia viscuda. Altres, en canvi, es deprimeixen i desesperen i nom\xc3\xa9s veuen el resultat negatiu d'aquesta experi\xc3\xa8ncia, sense aprendre res d'ella. _NEWLINE_Les conseq\xc3\xbc\xc3\xa8ncies que pot causar aquesta situaci\xc3\xb3 poden ser molt diferents, tot dependr\xc3\xa0 en part, del grau de maduresa de la persona o de l'impacte que pot causar en ella. En general, les persones frustrades seran molt sensibles a tot a all\xc3\xb2 que li recordi el motiu de la seva frustraci\xc3\xb3 anterior. Tindran ansietat davant les mateixes situacions que li van provocar no aconseguir els seus objectius o desitjos i perdran la confian\xc3\xa7a en si mateixes davant de situacions semblants, fugint de les mateixes per no sofrir una altra decepci\xc3\xb3. _NEWLINE_Tot i aix\xc3\xb2, algunes persones senten la necessitat de superar la seva frustraci\xc3\xb3, i encara que senten ansietat i por, s'enfronten a les situacions causants amb l'objectiu de superar-les. _NEWLINE_Per \xc3\xbaltim, cal destacar que hi ha situacions que no depenen d'un mateix i per tant, \xc3\xa9s impossible fer qualsevol esfor\xc3\xa7 per superar-les.\n_START_SECTION_\nCom superar la frustraci\xc3\xb3\n_START_PARAGRAPH_\nUna bona manera de superar aquest estat \xc3\xa9s disposar de metes substitutes d'igual atracci\xc3\xb3, ja que aix\xc3\xad s'experimentar\xc3\xa0 menys frustraci\xc3\xb3 amb d'impediment d'aconseguir una meta especifica. Si es canalitza tot l'esfor\xc3\xa7 i energia en aconseguir una altra meta, en el moment en qu\xc3\xa8 se sent el frac\xc3\xa0s ser\xc3\xa0 m\xc3\xa9s f\xc3\xa0cil sortir de l'estat de frustraci\xc3\xb3._NEWLINE_Aix\xc3\xad doncs, en veure que s'ha fracassat en aconseguir un objectiu proposat, \xc3\xa9s recomanable buscar o formular nous objectius a assolir, de manera que ens permeti tirar endavant i superar amb major facilitat aquesta etapa, aconseguint una nova meta._NEWLINE_Si davant d'una situaci\xc3\xb3 frustrant s'aconsegueix recon\xc3\xa8ixer els errors o causes que han fet impossible aconseguir les metes proposades, es pot iniciar un proc\xc3\xa9s mitjan\xc3\xa7ant el qual es tract\xc3\xa0 de no cometre els mateixos errors, o saber com reaccionar davant dels fets que han impedit aconseguir la meta. Per tant, la superaci\xc3\xb3 es basa a aprendre d'aquelles situacions frustrants del passat, ja que ha de donar forces per lluitar i evitar que aquest situaci\xc3\xb3 desagradable es torni a donar._NEWLINE_Tamb\xc3\xa9 \xc3\xa9s molt important aprendre a controlar les frustracions perqu\xc3\xa8 aquests sentiments no puguin afectar amb exc\xc3\xa9s i aix\xc3\xad poder superar les circumst\xc3\xa0ncies que l'originen._NEWLINE_Per controlar la frustraci\xc3\xb3 s'ha de tenir en compte els propis l\xc3\xadmits i els obstacles que es poden trobar. L'entorn, les circumst\xc3\xa0ncies i incl\xc3\xb2s les pr\xc3\xb2pies capacitats, s\xc3\xb3n variants que es poden controlar i que poden ser la causa que origina que les expectatives o objectius proposats no es puguin complir._NEWLINE_Cal destacar, que controlar les frustracions ha de formar part de l'educaci\xc3\xb3 dels infants, ja que els pares han d'evitar satisfer cont\xc3\xadnuament els seus desitjos per temor a una rabieta o perqu\xc3\xa8 desitgen evitar-los aquest sentiment. L'\xc3\xbanic que s'aconseguir\xc3\xa0 \xc3\xa9s que els fills no estiguin preparats per afrontar situacions frustrants. S'ha d'aprendre a controlar la frustraci\xc3\xb3, i per aconseguir-ho \xc3\xa9s necessari acceptar la causa que la provoca i no permetre que les conseq\xc3\xbc\xc3\xa8ncies de la mateixa sobrepassin els l\xc3\xadmits."